KIRJALLINEN KYSYMYS E-2513/98

esittäjä(t): Gianni Tamino (V) komissiolle

(30. heinäkuuta 1998)

Aihe: Gardaland-huvipuiston laajennus (Italia, Castelnuovo del Garda)

Gardajärven seutu on yksi Euroopan viehättävimmistä järvialueista luontonsa, ennen kaikkea kasvillisuutensa vuoksi. Alueella vallitsee erikoinen välimerellinen mikroilmasto Alppien suojassa. Se on myös yksi suosituimmista keskieurooppalaisten keväisistä ja kesäisistä matkakohteista. Suurimman osan vuotta se on niin kansoitettu, että viime vuosikymmeninä alueella on rakennettu paljon.

Viime maaliskuuhun mennessä Euroopan investointipankki on myöntänyt 31 miljoonan ecun lainan (60 miljardia liiraa) Gardaland Osakeyhtiölle Castelnuovo del Gardassa (Veronan provinssi) sijaitsevan Gardaland-huvipuiston laajennustyöhön. Yksinomaan vuonna 1997 huvipuistossa kävi 2,7 miljoonaa ihmistä. Arvonlisäveroa koskeva direktiivi 85/337/ETY(1) edellyttää, että rakennusprojekteilta kannetaan arvonlisävero jäsenvaltion päätöksellä (Liite II), kun taas direktiivi arvonlisäverosta (97/11/ETY(2)) nimenomaan viittaa teemapuistoihin.

Onko komissio ryhtynyt toimiin, jotta ympäristövaikutukset otetaan riittävästi huomioon, kun Gardalandin huvipuistoa laajennetaan? Miten otetaan huomioon lisääntyvän väestön järviluonnolle aiheuttamat paineet ja Gardalandin laajennuksen edellyttämän lisärakentamisen vaikutukset? Otetaanko puiston sisällä huomioon ympäristövaikutukset suunniteltaessa turistihoukutuksia?

Voiko komissio toimia niin, että paikallisorganisaatiot ja alueen ympäristö- ja perinnejärjestöt osallistuvat projektin vaikutusten arviointiin?

Komission jäsenen Ritt Bjerregaardinkomission puolesta antama vastaus

(27. lokakuuta 1998)

Parlamentin jäsenen mainitseman, Castelnuovo del Gardassa sijaitsevan teemapuiston (joka tunnetaan nimellä Gardaland) laajentamis- ja uudistamishanke ei edellytä ympäristövaikutusten arviointia tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY mukaisesti. Vaikka edellä mainittu hanke kuuluukin direktiivin 97/11/EY(3) (jolla muutetaan direktiiviä 85/337/ETY) liitteen II soveltamisalaan, sen perusteella ei voida laillisesti edellyttää ympäristövaikutusten arviointia, koska määräaika direktiivin saattamiseksi osaksi jäsenvaltioiden kansallista lainsäädäntöä on 14. maaliskuuta 1999, mitä ennen jäsenvaltioita ei voida velvoittaa soveltamaan sitä.

Koska tämäntyyppiset hankkeet kuitenkin sisältyvät mainitun direktiivin liitteeseen, Euroopan investointipankki on rahoitusmenettelyn yhteydessä arvioinut hankkeen ympäristövaikutuksia osana sen ennakkoarviointia.

Gardlandin teemapuiston laajentamista on tarkasteltava ympäristön, matkailun ja kulttuurin kannalta ja sosiaalisista näkökulmista. Gardaland sijaitsee Gardajärven alueella, muttei suoraan järven rannalla. Alue on alavaa viljelysmaata. Hanke ei vaikuta alueen kasvistoon, samoin topografiset vaikutukset jäävät vähäisiksi. Gardalandin päätavoite on monipuolistaa alueen matkailijoille tarjottavia luontoon ja kulttuuriin liittyviä, opetusta tukevia ja vapaa-ajan toimintoja. Gardalandin tarjoamilla toiminnoilla on näin ollen passiivinen rooli matkailijoiden houkuttelemisessa ja palvelualan taloudellisen toiminnan tukemisessa. Teemapuiston avulla halutaan monipuolistaa matkailualan tarjontaa kesäaikaan nostamalla taloudellista lisäarvoa ilman, että matkailijoiden määrää tarvitsee lisätä.

Gardaland ei ole huvi-, vaan teemapuisto, joka tarjoaa vapaa-ajan viettoon, opetukseen ja tutkimukseen liittyvää teematoimintaa. Teemapuistot luokitellaan kulttuuriksi ja katsotaan kulttuuritapahtumiksi olkoonkin, että kulttuurin määritelmästä voidaan olla montaa mieltä. Gardalandin johdossa ollaan erittäin ympäristötietoisia. Jätteet ja jätevesi käsitellään korkeatasoisesti puiston alueella, ja puisto on suunniteltu niin, että se muodostaa järven eteläpuolella sijaitsevasta tasangosta todella luonnonmukaisen viheralueen.

Paikalliset viranomaiset ovat kaavoittaneet ja hyväksyneet Gardalandin laajennuksen, joten kaikilla kiinnostuneilla on ollut tavanomaiset mahdollisuudet vaikuttaa asian kulkuun.

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

(3) EYVL L 73, 14.3.1997.